
दो परिवारों के बीच दुश्मनी है। उसके सदस्य एक-दूसरे के खून के प्यासे हैं। इसी बीच एक परिवार की लड़की और दूसरे परिवार के लड़के में इश्क हो जाता है और उनकी प्रेम कहानी में बाधा उनके घर वाले ही बन जाते हैं। फिल्म के लिए यह कहानी कोई भी लिख दे क्योंकि सैकड़ों बार यह कहानी दोहराई गई है और यही कहानी है ‘इसक’ की।

आसान सी कहानी को तीन लोगों (मनीष तिवारी, पद्मजा तिवारी और पवन सोनी) ने मिलकर लिखा है, फिर भी वे इसे मनोरंजक नहीं बना पाए। इश्क को इसक इसलिए बना दिया गया है क्योंकि कहानी बनारस में सेट है। इस प्रेम कहानी की पृष्ठ भूमि में खूब हिंसा है। रेत माफिया है। नक्सलवाद है। लेकिन ये ड्रामा इतना घिसा-पिटा और खींचा हुआ है कि फिल्म देखते समय बोरियत हावी हो जाती है।

फिल्म शुरू होते ही इतने सारे किरदारों को पेश कर दिया जाता है कि कन्फ्यूजन पैदा हो जाता है कि कौन क्या है? मिश्रा और कश्यप परिवार के बीच दुश्मनी क्यों है, इसके पीछे कोई ठोस कारण नहीं बताया गया है।

राहुल मिश्रा और बच्ची कश्यप की प्रेम कहानी को इस तरह से पेश किया गया है कि यह दर्शकों के दिलों को बिलकुल नहीं छूती। कई दृश्य ऐसे हैं जिनका कोई अर्थ ही नहीं है और वो सिर्फ फिल्म की लंबाई को बढ़ाते हैं।

मनीष तिवारी का निर्देशन साधारण है। कई दृश्यों में दोहराव है जिससे लगता है कि निर्देशक खुद कन्फ्यूज है। खूब सारी बातों को उन्होंने फिल्म में फैलाया है कि बाद में संभालते ही नहीं बना।

राहुल मिश्रा के रोल में प्रतीक बब्बर मिसफिट नजर आए और उनका अभिनय बुरा है। अमाइरा दस्तूर का आत्मविश्वास पहली फिल्म में ही झलकता है। रवि किशन, नीना गुप्ता, सुधीर पांडे, मकरंद देशपांडे ने अपने-अपने रोल ठीक से निभाए। संगीत के नाम पर एकाध गाना ही याद रहता है।

कुल मिलाकर ‘इसक’ एक रूखी और बोर फिल्म है।

बैनर :
पैन इंडिया प्रा.लि.

निर्माता :
शैलेश आर. सिंह, धवल गाडा

निर्देशक :
मनीष तिवारी

संगीत :
सचिन, जिगर, कृष्णा

कलाकार :
प्रतीक बब्बर, अमाइरा दस्तूर, रवि किशन, राजेश्वरी सचदेव, नीना गुप्ता

सेंसर सर्टिफिकेट : यूए

